“As grimeerkunstenaar is die gunsteling-deel van my werk om vir ’n vrou ’n rokerige oogvoorkoms te gee omdat dit so treffend is. Dis die eerste ding wat ander raaksien wanneer hulle na jou kyk,” sê Marike Nel, hoof van opleiding vir die grimeerhuis MUD.
“Oë is die vensters van die siel en deur jou oë te beklemtoon wys jy dat jy dapper genoeg is om meer van jouself te verklap.”
Vroue dink dikwels rokerige oë kan net swart of grys wees, maar jy kan enige kleur gebruik en die intensiteit van subtiel tot smeulend verander soos dit jou bui en die geleentheid pas.